Ehdotus NEUVOSTON PÄÄTÖS Maailman kauppajärjestön yleisneuvostossa esitettävästä Euroopan unionin kannasta Filippiinien pyyntöön saada WTO:n poikkeuslupa riisiin erityiskohtelun jatkamiseksi /* COM/2012/0293 final - 2012/0154 (NLE) */





PERUSTELUT 1. EHDOTUKSEN TAVOITE Tämän ehdotuksen tavoitteena on vahvistaa Maailman kauppajärjestön (WTO) yleisneuvostossa esitettävä Euroopan unionin kanta Filippiinien pyyntöön saada WTO:n poikkeuslupa riisin erityiskohtelun jatkamiseksi 1. heinäkuuta 2012 ja 30. kesäkuuta 2017 välisenä ajanjaksona. Euroopan unionin tarkoituksena on puoltaa poikkeusluvan myöntämistä. Pyyntö aiotaan käsitellä heinäkuussa 2012 pidettäväksi suunnitellussa WTO:n yleiskokouksessa. 2. EHDOTUKSEN OIKEUSPERUSTA Silloin kun kansainvälisellä sopimuksella perustetun elimen on annettava säädöksiä, joilla on oikeusvaikutuksia, neuvosto tekee päätöksen unionin puolesta esitettävien kantojen vahvistamisesta komission tai unionin ulkoasioiden ja turvallisuuspolitiikan korkean edustajan ehdotuksesta Euroopan unionin toiminnasta tehdyn sopimuksen 218 artiklan 9 kohdan mukaisesti. Poikkeusluvan myöntäminen Filippiineille riisin erityiskohtelun jatkamiseksi 1. heinäkuuta 2012 ja 30. kesäkuuta 2017 välisenä ajanjaksona kuuluu tämän määräyksen soveltamisalaan, sillä päätöksen tekee elin (WTO:n yleisneuvosto tai ministerikokous), joka on perustettu kansainvälisellä sopimuksella, joka vaikuttaa EU:n oikeuksiin ja velvoitteisiin. 3. EHDOTUKSEN SOVELTAMISALA Komissio valtuutetaan esittämään EU:n kanta, jolla puolletaan Filippiinien pyyntöä saada WTO:n poikkeuslupa riisin erityiskohtelun jatkamiseksi 1. heinäkuuta 2012 ja 30. kesäkuuta 2017 välisenä ajanjaksona. Filippiinit pyysi 20. maaliskuuta 2012 WTO:lta lupaa poiketa maataloussopimuksen 4 artiklan 2 kohdan ja liitteessä 5 olevan 8 ja 10 kohdan mukaisista velvoitteistaan ja Filippiinien ”jatkosopimuksen” mukaisesta sitoumuksesta, jotta se voisi jatkaa riisin erityiskohtelua. Samanaikaisesti se kuitenkin parantaisi markkinoille pääsyä poikkeuslupaa koskevan päätösluonnoksen 3 kohdan ja liitteen A mukaisesti 1. heinäkuuta 2012 ja 30. kesäkuuta 2017 välisenä ajanjaksona. Ennen pyynnön esittämistä Filippiinit ilmoitti maatalouskomitealle 22. marraskuuta 2011 riisin (HS-nimike 10.06) erityiskohtelun jatkamista koskevien neuvottelujen käynnistämisestä asiasta erityisesti kiinnostuneiden WTO:n jäsenten kanssa. Kyseisiä jäseniä pyydettiin ilmoittamaan aikeistaan osallistua neuvotteluihin 21. tammikuuta 2012 mennessä (60 vuorokautta ilmoittamisesta). Filippiinit perustelee poikkeuslupaa sillä, että kyse on elintarviketurvaan liittyvistä ei-kaupallisista näkökohdista, ja korostaa, että erityiskohtelun avulla Filippiinit voi valmistella maanviljelijöitään kaupan vapautumiseen ja ottaa käyttöön tukiohjelmia näiden kilpailukyvyn parantamiseksi. Pyydetyn luvan soveltamisala on rajattu, ja sen avulla Filippiinit voi jatkaa riisin (HS-nimike 10.06) erityiskohtelua 1. heinäkuuta 2012 ja 30. kesäkuuta 2017 välisenä ajanjaksona. Pyynnön mukaan Filippiinit myöntää kyseisenä ajanjaksona riisille vähimmäispääsyn markkinoilleen, ja kiintiötä lisätään joka vuosi (yksityiskohdat vahvistetaan poikkeusluvan liitteessä asiasta kiinnostuneiden jäsenten kanssa käytävien neuvottelujen tulosten perusteella). Kyseisten jäsenten kanssa neuvotellaan myös vuosittaisten ja lopullisten tariffikiintiöiden vähennyksistä 1. heinäkuuta 2012 alkaen, ja näille maille vahvistetaan maakohtaiset kiintiöt. Luvan myötä erityiskohtelua jatkettaisiin toisen kerran. Tämänhetkinen lupa on voimassa 30. kesäkuuta 2012 saakka. Alunperin Filippiineille myönnettiin erityiskohtelu riisin osalta WTO-sopimuksen voimaantulopäivästä vuonna 1995 kymmenen vuoden toimeenpanokauden ajaksi (maataloussopimuksen liitteessä 5 olevan 1 kohdan ja 1 kohdan d alakohdan sekä Filippiinien myönnytysluettelon LXXV I osan I-B osaston (maataloustuotteiden tariffikiintiöt) mukaisesti. Erityiskohtelua jatkettiin ensimmäisen kerran vuosiksi 2004–2007 muuttamalla myönnytysluetteloa LXXV (maataloussopimuksen liitteessä 5 olevan B osaston mukaisesti) jäsenten kanssa käytyjen neuvottelujen jälkeen (kolmelle maalle eli Australialle, Kiinalle ja Thaimaalle myönnettiin maakohtaiset kiintiöt). Lopullinen, todennettu jäljennös Filippiinien myönnytysluettelosta LXXV (WT/LeT/562) toimitettiin jäsenille 8. helmikuuta 2007. EU:n (riisiteollisuuden) osalta lupapyynnöllä ei ole taloudellisia vaikutuksia, sillä EU:sta viedään riisiä Filippiineille alle 10 tonnia vuodessa (COMEXTin mukaan), eikä määrä juuri vaihtele. Koska viennin ei uskota lisääntyvän, EU ei ole asiasta erityisesti kiinnostunut eikä se halunnut aloittaa neuvotteluja Filippiinien kanssa. Filippiinien markkinoille pääsyn vähimmäiskiintiö on tällä hetkellä 350 000 tonnia ja kiintiötulli 40 prosenttia. Vähimmäiskiintiön lisäksi Filippiinit tuovat riisiä 2 miljoonaa metristä tonnia. Merkittävimmät tuojat ovat Vietnam (74 %), Thaimaa (19 %) ja Pakistan (7 %) (lähde: Global Trade Atlas 2010). EU on riisin nettotuoja. Noin 40 prosenttia tarpeesta katetaan tuonnilla. Kulutus on (hitaasti) kasvamassa. Koska tuotanto on varsin vakaata, EU:n riisin tuonti tulee lisääntymään. EU vie riisiä vuosittain noin 100 000–120 000 tonnia (tuotantohuipusta johtuen vienti oli kahtena viime vuonna hieman suurempi). Kehityssuuntaus ei ole nouseva. EU:n vienti suuntautuu pääasiassa lähikohteisiin (pääasiassa Turkkiin). Vientiä ei juurikaan harjoiteta Aasiaan eikä varsinkaan Etelä-Aasiaan, jossa maailman suurimmat riisintuotantoalueet sijaitsevat. Filippiinit pyrkii saamaan neuvottelut asiasta kiinnostuneiden jäsenten kanssa päätökseen ja toivoo, että poikkeuslupa annetaan viimeistään yleisneuvoston kokouksessa heinäkuussa 2012. 2012/0154 (NLE) Ehdotus NEUVOSTON PÄÄTÖS Maailman kauppajärjestön yleisneuvostossa esitettävästä Euroopan unionin kannasta Filippiinien pyyntöön saada WTO:n poikkeuslupa riisiin erityiskohtelun jatkamiseksi EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa, ottaa huomioon Euroopan komission ehdotuksen sekä katsoo seuraavaa: (1) Maataloussopimuksen liitteessä 5 olevan 1 kohdan ja 1 kohdan d alakohdan ja Filippiinien myönnytysluettelon LXXV I osan I-B osaston (maataloustuotteiden tariffikiintiöt) mukaisesti Filippiineille myönnettiin erityiskohtelu riisin osalta WTO-sopimuksen voimaantulopäivästä kymmenen vuoden toimeenpanokauden ajaksi. (2) Maataloussopimuksen liitteessä 5 olevan 8 kohdan mukaisesti Filippiinit jatkoi riisin erityiskohtelua 1 päivän heinäkuuta 2005 ja 30 päivän kesäkuuta 2012 välisenä ajanjaksona muuttamalla myönnytysluetteloaan LXXV, jonka WTO:n sihteeristö vahvisti 8 päivänä helmikuuta 2007. (3) Myönnytysluetteloon LXXV tehtyjen muutosten ja oikaisujen todentamista koskevan asiakirjan 5.1 kohdan mukaisesti riisin erityiskohtelun jatkaminen 30 päivän kesäkuuta 2012 jälkeen riippuu Dohan kehitysohjelmaan liittyvien neuvottelujen tuloksesta ja neuvotteluissa sovittavasta vaihtoehtoisesta mekanismista. Neuvotteluja ei kuitenkaan ole vielä saatu päätökseen. (4) Filippiinit ilmoitti maatalouskomitealle 22 päivänä marraskuuta 2011 aikomuksestaan avata neuvottelut asiaan liittyvistä tuotteista erityisesti kiinnostuneiden jäsenten kanssa riisin erityiskohtelun jatkamiseksi. (5) Maailman kauppajärjestön perustamisesta tehdyn Marrakeshin sopimuksen, jäljempänä ’WTO-sopimus’, IX artiklan 3 ja 4 kohdassa vahvistetaan menettelyt, joiden mukaisesti WTO-sopimuksen liitteissä 1A, 1B ja 1C sekä näiden liitteissä olevia monenkeskisiä sopimuksia koskevia poikkeuslupia myönnetään. (6) Filippiinit pyysi 20 päivänä maaliskuuta 2012 WTO:lta lupaa poiketa maataloussopimuksen 4 artiklan 2 kohdan ja liitteessä 5 olevan B osaston mukaisista velvoitteistaan, jotta se voi soveltaa riisin erityiskohtelua 1 päivän heinäkuuta 2012 ja 30 päivän kesäkuuta 2017 välisenä ajanjaksona pyynnössä esitetyin ehdoin. (7) EU on riisin nettotuoja. Tämän poikkeusluvan jatkamisen vaikutus unionin talouteen ja kauppaan olisi siten minimaalinen. (8) Tämän vuoksi on asianmukaista vahvistaa tätä poikkeuslupaa koskeva WTO:n yleisneuvostossa esitettävä unionin kanta, ON HYVÄKSYNYT TÄMÄN PÄÄTÖKSEN: 1 artikla Maailman kauppajärjestön yleisneuvostossa esitettävä Euroopan unionin kanta on puoltaa Filippiinien poikkeuslupapyyntöä jatkaa riisin erityiskohtelua 1 päivän heinäkuuta 2012 ja 30 päivän kesäkuuta 2017 välisenä ajanjaksona poikkeuslupaa koskevassa pyynnössä esitetyin ehdoin. Komissio esittää tämän kannan. 2 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja